《初离京邑留别诸同志四首 其四》
明代·郑善夫

长歌逾蓟门，凝眸眺崇京。陵阙何崔嵬，马行令心怦。

虽云返乡域，不获偕良朋。劳鹘无劲翮，断鸿有离声。

幽期莫可并，沉虑独拊膺。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。